ஜாக் நாரிஸ்

ஜாக் நாரிஸ் (Jack Norris) (பிறப்பு 1967) ஒரு அமெரிக்க உணவியல் நிபுணரும் விலங்குரிமை ஆர்வலரும் ஆவார். இவர் 1993-இல் இணைந்து நிறுவிய வீகன் அவுட்ரீச் நிறுவனத்தின் நிர்வாக இயக்குநராக உள்ளார். அந்நிறுவனத்தின் 2003 முதல் 2020 மார்ச் வரை இயங்கிய "அடாப்ட் எ காலேஜ்" திட்டத்தை வடிவமைத்தவரும் ஆவார். இவர் தற்போது வீகன் அவுட்ரீச்சின் "10 வாரங்களின் நனிசைவம்," "நனிசைவ சமையற்கலை நிபுணர் சவால்" ஆகிய திட்டங்களை மேற்பார்வையிட்டு வருகிறார்.

வாழ்க்கைக் குறிப்பு 
நாரிஸ் 1985-ல் ஓகையோ மாகாணம் சின்சினாட்டி நகரில் உள்ள ஆர்ச்பிஷப் மோல்லர் உயர்நிலைப் பள்ளியில் பட்டம் பெற்றார். அவர் அயோவாவின் மவுண்ட் வெர்னானில் உள்ள கார்னெல் கல்லூரியில் பயின்று 1989-ல் மெய்யியல் மற்றும் சமூகவியலில் பி.ஏ. பட்டம் பெற்றார்.

அவர் 2000-ம் ஆண்டில் ஜார்ஜியா மாகாணத்தின் மரீட்டாவிலுள்ள லைஃப் பல்கலைக்கழகத்தில் ஊட்டச்சத்து மற்றும் உணவுமுறைகளில் இளங்கலை அறிவியல் பட்டம் பெற்றார். 2000–2001 கல்வியாண்டின் காலகட்டத்தில் ஜார்ஜியா மாநில பல்கலைக்கழகத்தில் தனது உணவியல் பயிற்சியை மேற்கொண்டார்.

செயற்பாடுகள் 
நனிசைவ வாழ்வுமுறையைக் கடைபிடிப்பவரான நாரிஸ் ஒரு பதிவுபெற்ற உணவியல் நிபுணர் ஆவார். அவர் 1994 முதல் 1996 வரை அமெரிக்க உடற்பயிற்சி சபையின் சான்று பெற்ற தனிப்பட்ட பயிற்சியாளராக இருந்துள்ளார்.

நாரிஸ் வைட்டமின் பி12: ஆர் யூ கெட்டிங் இட்?, டிப்ஸ் ஃபார் நியூ வீகன்ஸ், மற்றும் டெய்லி நீட்ஸ் [நனிசைவ வாழ்வுமுறைக்காக] ஆகிய நூல்களை இயற்றியவர் ஆவார்.

2003 முதல் 2020 வரை வீகன் அவுட்ரீச் அமைப்பின் "அடாப்ட் எ காலேஜ்" திட்டத்தை நாரிஸ் முன்னோடியாக இருந்து எடுத்து நடத்தினார். இத்திட்டத்தின் வாயிலாக நனிசைவ ஆர்வலர்கள் சைவ மற்றும் நனிசைவ வாழ்க்கை முறையைக் கடைபிடிப்பதற்கான காரணத்தை இதுவரை 4,677 பள்ளிகளில் 21 மில்லியனுக்கும் அதிகமான மாணவர்களுக்கு எடுத்துக்கூறி கையேடுகளை வழங்கியுள்ளனர். கோவிட்-19 பெருந்தொற்று காரணமாக 2020 மார்ச் மாதம் "அடாப்ட் எ காலேஜ்" திட்டம் முடிவடைந்தபோது, அதற்கு பதிலாக நாரிஸ் இணையம் வாயிலாக தனது அமைப்பின் "10 வாரங்களில் நனிசைவம்" என்ற திட்டத்தை விரிவுபடுத்தினார். இதில் இதுவரை 1.35 மில்லியனுக்கும் அதிகமான மக்கள் பதிவு செய்துள்ளனர். இத்திட்டம் 55 நாடுகளில் வெவ்வேறு வகையிலும் சென்றடைந்துள்ளது.

விருதுகள் 
நாரிஸ் 2003 மற்றும் 2004 ஆண்டுக்கான வெஜ்நியூஸ் (VegNews) இதழின் "ஆண்டின் சிறந்த கட்டுரையாளர்" என்ற விருதினைப் பெற்றார்.

2005-ல், நாரிஸ் விலங்குரிமை புகழரங்கத்திற்குத் (Animal Rights Hall of Fame) தேர்ந்தெடுக்கப்பட்டார்.

மார்க் ஹாதோர்ன் எழுதிய ஸ்டிரைக்கிங் அட் தி ரூட்ஸ்: எ பிராக்டிகல் கைடு டு அனிமல் ஆக்டிவிசம் (2008) என்ற புத்தகத்தில் பயன்படுத்தப்பட்ட தகவல்களை வழங்கிய பலரில் நாரிஸும் ஒருவர் என்பது குறிப்பிடத்தக்கது.

தனிப்பட்ட வாழ்க்கை 
நாரிஸ் செப்டம்பர் 11, 2008 அன்று கனடாவின் டொராண்டோவில் உள்ள கே.எஃப்.சி (KFC) உணவகத்தின் முன் நனிசைவ சமையல் நிபுணரான அலெக்ஸ் பரியை மணந்தார். திருமணத்திற்குப் பிறகு வந்திருந்த விருந்தினர்களுக்கு கே.எஃப்.சி. சமீபத்தில் அறிமுகப்படுத்திய நனிசைவ சாண்ட்விச்சுகள் வழங்கப்பட்டன. நாரிஸ் அமெரிக்காவின் புளோரிடா மாகாணம் செயின்ட் பீட்டர்ஸ்பர்க் நகரில் வசிக்கிறார்.

பதிப்பித்த நூல்கள்

இவற்றையும் பார்க்க 
 நனிசைவம்

மேற்கோள்கள்

வெளி இணைப்புகள் 

VeganOutreach.org
VeganHealth.org

1967 பிறப்புகள்
வாழும் நபர்கள்
விலங்குரிமை செயற்பாட்டாளர்கள்
நனிசைவ ஆர்வலர்கள்